FI Euroopan unionin virallinen lehti CE 84/895

(2004/C 84 E/0988)

KIRJALLINEN KYSYMYS P-0851/04

esittäjä(t): Gianni Vattimo (PSE) komissiolle

(11. maaliskuuta 2004)

Aihe: Eläinten hyvinvointi

Direktiivi 91/629/ETY (1) vasikoiden suojelun vähimmäisvaatimuksista on Italiassa saatettu osaksi kansallista lainsäädäntöä 30. joulukuuta 1992 annetulla asetuksella nro 533, jossa säädetään, että karjasuojia, jotka on rakennettu ennen 1. tammikuuta 1994, ja joissa vasikat oleskelevat yksittäisissä karsinoissa tai kytkettyinä pilttuissa, ei saa enää käyttää 31. joulukuuta 2003 jälkeen.

Italian terveysministeriön alainen rehutuotteista, eläinravinnosta ja eläinten terveydestä vastaava pääosasto ilmoitti 22. tammikuuta 1999 päivätyssä kirjelmässä (nro 600.10/24495/PA/4073) itsenäisille alueille ja maakunnille sekä asianosaisille osapuolille, että 31. joulukuuta 2003 jälkeen ei voida enää myöntää poikkeuksia voimassa oleviin määräyksiin.

Euroopan unionin eläinlääkintäalan tiedekomitea on jo aikoinaan pitänyt edellä mainittua karjankasvatus-menetelmää erityisen julmana, koska vasikat eivät pääse liikkumaan ja koska niin sanotut ”valkoisen lihan vasikat” kärsivät anemiasta. Italiassa, joka on Ranskan ja Hollannin jälkeen suurin tuottaja, kasvatetaan noin 470 000 vasikkaa vuosittain.

Eläinten terveydestä ja hygieniaoloista sekä eläinperäisistä tuotteista vastaava Veneton alueen viranomainen lähetti 14. heinäkuuta 2003 virallisen kirjelmän (nro 33533/50.03.62), jossa se korosti ettei säädettyjä sanktioita aiota soveltaa (1500—9 000 euroa sakkoa tai rikkomuksen toistuessa 1 — 3 kuukauden toimintakielto) niiden kasvattajien kohdalla, jotka ovat päättämässä eläinten kasvatuksen, joka on aloitettu 31. joulukuuta 2003 ja jotka voivat osoittaa aloittaneensa nykyisten rakenteiden muutostyöt, jotta ne olisivat määräysten mukaisia.

Terveyslautakunnan 7. lokakuuta 2003 päivätyssä kirjelmässä Lombardian alue ilmoittaa, viitaten tätä tuotantoalaa koskeviin useisiin vetoomuksiin, ja jotta vältyttäisiin maatalouselinkeinon ja eläinperäisten tuotteiden tuotannon jarruttamiselta ja koska kyseiset syyt voidaan katsoa perustelluiksi, että kasvattajien, jotka ovat ennen 1. joulukuuta 2003 ilmoittaneet terveysviranomaisille, että he aikovat sopeuttaa tuotantonsa uusien määräysten mukaisiksi tai että he aikovat lopettaa toimintansa kun nykyinen tuotantokausi on päättänyt, on lopetettava toimintansa 31. elokuuta 2004 mennessä. Arvioiden mukaan tämä poikkeus koskisi 21 prosenttia tuottajista eli lähes 800 tuottajaa.

Piemonten alue, joka on varsin tärkeä alue edellä mainitun tuotannon kannalta, ei ole hyväksynyt minkäänlaisia poikkeuksia kansalliseen tai yhteisön lainsäädäntöön ja se on ilmoittanut hyvissä ajoin kasvattajille tarvittavista muutoksista, mutta ei ole pystynyt estämään kilpailun vääristymistä, koska lähialueiden viranomaiset sallivat vielä poikkeuksia.

Esitettyjen arvioiden mukaan jo kaksi vuotta sitten Saksassa 100 prosenttia karjasuojista oli muutettu. Italiassa vastaava luku on alle 20 prosenttia.

Mihin toimiin komissio aikoo ryhtyä, jotta Lombardian ja Veneton alueen viranomaiset saataisiin noudattamaan neuvoston direktiiviä 91/629/ETY?

David Byrnen komission puolesta antama vastaus

(1. huhtikuuta 2004)

Komissio ei ole aiemmin saanut kuulla, että 19. marraskuuta 1991 annetun neuvoston direktiivin 91/629/ETY (vasikoiden suojelun vähimmäisvaatimukset) täytäntöönpanossa olisi esiintynyt erityisiä ongelmia Veneton ja Lombardian alueilla Italiassa. Komissio aikoo tämän vuoksi pyytää Italian viranomaisilta tietoja direktiivin väitetystä puutteellisesta noudattamisesta kyseisillä alueilla.

(1) EYVL L 340, 11.12.1991, s. 28.